کرونا وائرس: پاکستان میں ٹرانسپورٹ کا شعبہ متاثر، اربوں روپے کا نقصان 
کرونا وائرس کا پھیلاؤ روکنے کے لیے پاکستان میں فضائی آپریشن محدود کر دیا گیا ہے۔ مختلف ٹرینیں بند کرنے کے علاوہ صوبہ سندھ کی حکومت نے انٹر سٹی بس سروس بھی معطل کر دی ہے۔ 
اسلام آباد — کرونا وائرس کا پھیلاؤ روکنے کے لیے مختلف اقدامات کا اعلان کیا جا رہا ہے۔ ٹرانسپورٹ کے شعبے میں اس وائرس کا پھیلاؤ روکنے کے لیے فضائی اور زمینی سفر کے لیے نئے قواعد لاگو کیے جارہے ہیں۔ پاکستان میں بین الاقوامی پروازوں میں سے بیشتر ممالک کے درمیان پروازیں معطل ہو چکی ہیں۔ پاکستان سے سب سے زیادہ مسافر مشرق وسطیٰ کی پروازوں پر سفر کرتے تھے جن میں سعودی عرب اور متحدہ عرب امارات کے درمیان آمدورفت سب سے زیادہ ہے۔ لیکن سعودی عرب کے لیے پروازیں مکمل طور پر بند ہو چکی ہیں جب کہ امارات کے لیے دونوں ملکوں میں پھنسے شہریوں کو واپس لانے کے لیے چلائی جا رہی ہیں۔ پی آئی اے کے ایک افسر عبداللہ خان نے وائس آف امریکہ کو بتایا کہ ایئر لائن کا 45 فی صد نیٹ ورک بند ہو چکا ہے۔ چین، جاپان، امریکہ، کویت، قطر، اومان، اٹلی، ایران اور سعودی عرب کے لیے فلائٹ آپریشن بند ہے۔ اسپین، فرانس، کینیڈا، متحدہ عرب امارات، تھائی لینڈ اور ملائیشیا کے لیے چند فلائٹس آپریٹ کر رہی ہیں۔ برطانیہ کے لیے فضائی آپریشن بحال ہے، اگر یہ بھی بند ہو گیا تو بین الاقوامی فضائی آپریشن بند تصور ہو گا۔ اندرون ملک پروازوں کے حوالے سے عبداللہ خان کا کہنا تھا کہ فی الحال فلائٹ آپریشن جاری ہے۔ لیکن مسافروں کی تعداد میں کمی آئی ہے۔ اُن کا کہنا ہے کہ اب ٹرین اور بس سروس بھی بند ہو رہی ہیں۔ لہذٰا جہاز کے ذریعے سفر کرنے والوں کی تعداد میں اضافہ ہو سکتا ہے۔ پی آئی اے حکام کا کہنا ہے کہ جہازوں میں جراثیم کش اسپرے کیا جا رہا ہے جب کہ مسافروں کی بھی اسکریننگ کا عمل جاری ہے۔ عبداللہ خان کا کہنا تھا کہ پی آئی اے کی روزانہ 110 پروازیں مختلف ہوائی اڈوں سے روانہ ہوتی تھیں۔ ان میں 45 اندرون ملک جب کہ باقی بیرون ملک پروازیں تھیں۔ لیکن اس وقت انٹرنیشنل فلائٹ آپریشن 50 فی صد معطل ہو چکا ہے۔ پاکستان ریلوے نے 22 مارچ سے 12 ٹرینیں بند کرنے کا فیصلہ کیا ہے۔ وفاقی وزیر ریلوے شیخ رشید احمد کا کہنا ہے کہ ملک میں 134 ٹرینیں روزانہ چلتی ہیں۔ ضرورت پڑنے پر مزید 20 ٹرینیں بھی بند کی جا سکتی ہیں۔ شیخ رشید احمد کا کہنا ہے کہ ریلوے تنخواہیں اور پینشن ٹرینوں سے ہونے والی آمدنی سے ادا کرتا ہے۔ لیکن اس کے باوجود اگر ٹرین آپریشن متاثر ہوا تو ملازمین کی تنخواہیں نہیں روکیں گے۔ ریلوے کی ترجمان قراۃ العین فاطمہ نے وائس آف امریکہ سے بات کرتے ہوئے کہا کہ مسافروں کی تعداد میں کمی آئی ہے۔ لیکن اگر شہروں کے درمیان سڑکیں اور فضائی سفر بند ہوتا ہے تو اس سے ریلوے پر رش بڑھ سکتا ہے۔ قراۃ العین کا کہنا تھا کہ اب تک ہماری صرف چھ ٹرینیں بند ہوئی ہیں اور 25 مارچ کو ہونے والے اجلاس میں مزید ٹرینوں کو بند کرنے کا فیصلہ کیا جائے گا۔ اُن کے بقول ہم اس وقت بند ہونے والی ٹرینوں کے مسافروں کو ٹکٹوں کی رقوم واپس کر رہے ہیں۔ ریلوے میں حفاظتی انتظامات کے حوالے سے انہوں نے کہا کہ ہمارے پاس تھرمل اسکینر موجود ہیں۔ قراۃ العین کا کہنا تھا کہ جمعرات کو پشاور میں ایک خاتون اسکینر سے کلیئر بھی ہو گئی تھیں، لیکن مسلسل کھانسی کے باعث اُنہیں سفر کی اجازت نہیں دی گئی۔ اُن کا کہنا تھا کہ تمام ٹرینوں میں بھی جراثیم کش اسپرے کیے جا رہے ہیں۔ پاکستان کے صوبہ سندھ نے اندرون ملک سفر کے لیے پبلک ٹرانسپورٹ بند کی ہے۔ جس سے ہزاروں افراد متاثر ہو رہے ہیں۔ ملک کے دیگر شہروں میں ٹرانسپورٹ معمول کے مطابق چل رہی ہے۔ ٹرانسپورٹرز حضرات کا کہنا ہے کہ اگر پورے ملک میں پبلک ٹرانسپورٹ بند ہو گئی تو اس سے شدید بحران پیدا ہو سکتا ہے۔ ایک ٹرانسپورٹر حبیب اللہ نیازی کا کہنا ہے کہ انفرادی احتیاط کی زیادہ ضرورت ہے۔ اگر کوئی شخص بیمار ہو اور کھانسی یا نزلہ کے ساتھ ہو تو اسے سفر کی اجازت نہیں ہونی چاہیے۔ اُن کا کہنا تھا کہ بس اڈوں پر وائرس سے بچاؤ کے لیے کوئی انتظام نہیں ہے۔ اُن کے بقول پاکستان میں روزانہ ہزاروں بس انٹر سٹی مسافروں کو اُن کی منزل مقصود پر پہنچاتی ہیں۔ پاکستان میں کرونا وائرس سے متاثرہ مریضوں کی تعداد میں مسلسل اضافہ ہو رہا ہے۔ جمعے کو یہ تعداد 400 سے تجاوز کر گئی تھی۔ پاکستان کے صوبہ سندھ میں جزوی لاک ڈاؤن ہے جب کہ پنجاب سمیت دیگر صوبوں میں کاروباری مراکز، ریستوران اور دکانیں جلد بند کی جا رہی ہیں۔